**A kölcsönzött kulturális javak különleges védelméről szóló**

**2012. évi … törvény**

**I. Összefoglaló**

Kiemelt kulturális érdek, hogy a kulturális javak nyilvánosság számára történő hozzáférhetővé tétele a jelenleginél még hatékonyabban érvényesülhessen. Ezért a jogszabályalkotás eszközeivel is serkenteni szükséges a nagyszabású, kiemelkedő műtárgyakat bemutató időszaki kiállítások megrendezését. Ennek érdekében új jogintézmény bevezetése válik szükségessé.

Ez a *jogi immunitás,* amelya kiállításokra kölcsönzött kulturális javak számára különleges védettséget biztosít. Garanciát nyújt arra, hogy az adott műtárgyat vagy műtárgyakat a kölcsönbe vevő országban ne vehessék olyan hatósági, illetve bírósági intézkedés alá, amely a műtárgy kölcsönzés lejárta utáni visszaadásának jogi akadályát képezhetné. Így a **kölcsönzött kulturális javak** – meghatározott feltételek mellett – **védettek a kölcsönbe vevő állam részéről történő esetleges rendelkezési vagy birtoklási jogot érintő végrehajtási cselekmények, kényszerítő (biztosítási, ideiglenes stb.) intézkedések foganatosításával szemben. A védelem ugyanakkor nem akadályozná a hivatalos eljárásokban a különféle intézkedések elrendelését, így a különféle bírósági vagy más hatósági eljárások csak a legszükségesebb mértékben lennének érintve.**

**II. Rendelettervezet**

**2012 …évi törvény**

**a kölcsönzött kulturális javak különleges védelméről**

Annak érdekében, hogy a múltunk és jelenünk megismerésének pótolhatatlan forrásaként szolgáló kulturális javak szellemi birtokbavétele, illetve a nyilvánosság számára történő széleskörű és egyenlő hozzáférhetővé tétele minél hatékonyabban szolgálhassa a polgárok életminőségét javító és értékhordozó tevékenységek létrejöttét, a jogállamiság alkotmányos alapelvének érvényesülésére is tekintettel az Országgyűlés a következő törvényt alkotja:

1. *A törvény hatálya*

**1.§**

E törvény rendelkezéseit a kiállító és a rendelkezésre jogosult között létrejött kölcsönzési szerződés alapján külföldről érkező, Magyarország területén – időszaki kiállítás céljából – bemutatott kulturális javakra és az e javak különleges védelmére és a védelemmel kapcsolatos eljárásrendre kell alkalmazni.

1. *Értelmező rendelkezések*

**2. §**

E törvény alkalmazásában

*a)* kiállító: állami vagy önkormányzati muzeális intézmény, kiállítóhely, nyilvános könyvtár, továbbá közlevéltár vagy nyilvános magánlevéltár;;

*b)* kulturális javak: a kulturális örökség védelméről szóló 2001. évi LXIV. törvény 7. § 4. pontjában meghatározott javak;

*c)* rendelkezésre jogosult: a kölcsönzött kulturális javak olyan – nem magyar joghatóság alá tartozó – tulajdonosa vagy birtokosa, aki (amely) az érintett kulturális javakkal az időszaki kiállítás céljára történő kölcsönzésre is kiterjedő jogokkal rendelkezik;

*d)* nem magyar joghatóság alá tartozó tulajdonos vagy birtokos: a nem magyar állampolgár; valamint az a magyar állampolgár, akinek lakóhelye külföldön van; továbbá a nem magyarországi székhelyű szervezet;

*e)* kiállítás: a kulturális javak kulturális, oktatási, szórakoztatási, tudományos célú, közvetlenül érzékelhető módon történő nyilvános bemutatása, amelyet – a kiállító által meghatározott, vagy jogszabályban rögzített feltételek szerint – bárki megtekinthet;

*f)* időszaki kiállítás: legfeljebb 12 hónapig nyitva tartó kiállítás;

1. *A védelem*

**3. §**

A kölcsönzött kulturális javak különleges védelmének (a továbbiakban: védelem) időtartama alatt tilos a kölcsönzött kulturális javakra, bírósági, hatósági vagy más hivatalos eljárás során elrendelt olyan intézkedés vagy kényszerintézkedés foganatosítása, amely a kölcsönzött kulturális javakkal kapcsolatos rendelkezési vagy birtoklási jogot korlátozza vagy elvonja.

**4. §**

(1) A védelem a védelmet elrendelő - 7. § szerinti - tanúsítványban (a továbbiakban: tanúsítvány) foglalt időtartam alatt illeti meg a kölcsönzött kulturális javakat, melynek időtartama – a (2) bekezdésben meghatározott kivétellel – nem haladhatja meg a kölcsönzési szerződésben meghatározott időtartamot, de legfeljebb 12 hónapot.

(2) A kölcsönzött kulturális javaknak – a védelem fennállása alatt keletkezett – sérülése vagy károsodása (a továbbiakban: sérülés) esetén a helyreállításhoz vagy restauráláshoz szükséges idővel, de legfeljebb 4 hónappal meghosszabbítható a védelem a 6. § (3) bekezdésében és a 7. § (3) bekezdésében meghatározottak szerint

**5. §**

(1) Nem illeti meg a védelem azokat a kulturális javakat, amelyek szerepelnek a kulturális örökség védelméről szóló 2001. évi LXIV. törvény 71. § *f)* pontja szerinti nyilvántartásban, illetve velük szemben – jogtalan megszerzésük vagy átruházásuk, illetve jogellenes behozataluk vagy kivitelük miatt – jogszabály vagy nemzetközi szerződés alapján visszaszolgáltatási eljárás van folyamatban.

(2) A védelem nem vonatkozik a védelem időtartama alatt a kölcsönzött kulturális javakra elkövetett jogellenes cselekmény miatt indult polgári vagy büntetőeljárás során hozott intézkedésekre.

1. *A tanúsítvánnyal kapcsolatos eljárás*

**6. §**

(1) A tanúsítvány kiállítására vonatkozó kérelmet a kulturális örökségvédelmi hatóság által rendszeresített formanyomtatványon kell a kiállítónak benyújtania.

(2) A kérelemhez mellékelni kell:

*a)* a kölcsönzési szerződést;

*b)* a kiállítás tervezett helyét, idejét és szakmai leírását;

*c)* a rendelkezésre jogosult 30 napnál nem régebbi nyilatkozatát arról, hogy milyen jogcímen jogosult rendelkezni az érintett kulturális javakkal.

(3) A 4. § (2) bekezdése esetén a sérülés bekövetkezésétől számított 15 napon belül csatolni kell a kiállító és a rendelkezésre jogosult közös nyilatkozatát, valamint a sérülés és a helyreállítás vagy restaurálás leírását tartalmazó restaurátori szakvéleményt, amely tartalmazza a restauráláshoz szükséges időtartamot.

(4) Ha az érintett kulturális javakkal többen jogosultak rendelkezni, valamennyi rendelkezésre jogosult nyilatkozatát csatolni kell a kérelemhez.

**7. §**

(1) A tanúsítványt a kulturális örökségvédelmi hatóság állítja ki az *1. és 2. mellékletében* foglaltak szerint.

(2) A tanúsítvány tartalmazza a kiállító és a rendelkezésre jogosult nevét és címét, a kiállítás helyét és idejét, a védelemmel érintett kulturális javak felsorolását, valamint a védelem időtartamát.

(3) A védelem meghosszabbítására vonatkozó tanúsítvány tartalmazza a kiállító nevét és címét, a védelem meghosszabbításával érintett kulturális javak felsorolását és a hosszabbítás időtartamát.

**8. §**

A tanúsítvánnyal kapcsolatos eljárásra egyebekben a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) rendelkezéseit kell alkalmazni azzal, hogy a kulturális örökségvédelmi hatóság

*a)* az eljárás megindításáról honlapján és hirdetőtábláján történő közhírré tétel útján értesítést tesz közzé,

*b)* a tanúsítványt – honlapján történő megjelentetéssel és hirdetőtábláján történő kifüggesztéssel – hirdetményi úton is közli,

*c)* a tanúsítványt honlapján és hirdetőtábláján közzéteszi,

*d)* határozatával szemben fellebbezésnek nincs helye.

1. *Záró rendelkezések*

**9. §**

Ez a törvény a kihirdetését követő 8. napon lép hatályba, rendelkezéseit a hatálybalépését követően kötött kölcsönzési szerződések alapján indult eljárásokban kell alkalmazni.

**10. §**

(1) A Büntető Törvénykönyvről szóló 1978. évi IV. törvény 77. §-a a következő (4a) bekezdéssel egészül ki:

„(4a) Az elkobzást akkor is el kell rendelni, ha az a kölcsönzött kulturális javak különleges védelméről szóló 2012… törvényben meghatározott különleges védelem alapján nem hajtható végre.”

(2) A bírósági végrehajtásról szóló 1994. évi LIII. törvény (a továbbiakban: Vht.) 90. § (1) bekezdése a következő *n)* ponttal egészül ki:

*(90. § (1) Mentesek a végrehajtás alól a következő ingóságok:)*

„*n)* a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javak a védelem tartama alatt.”

(3) A Vht. 96/B. §-a helyébe a következő rendelkezés lép:

„96/B. § A 90. és 91. §-ban felsorolt vagyontárgyak - a 90. § *h)*, *l)*, *m)* és *n)* pontjában felsorolt vagyontárgyak kivételével - csak a természetes személy adósok elleni végrehajtás alól tekinthetők mentesnek.”

(4) A Vht. a következő 178/A. §-sal egészül ki:

„178/A. § Mentesek a végrehajtás alól a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javak a védelem tartama alatt.”

(5) A Vht. 179. § (1) bekezdése helyébe a következő rendelkezés lép:

„(1) Ha a végrehajtást kérő a meghatározott ingóságot nem tudta megjelölni vagy ha az ingóság bármely okból nem lelhető fel, illetve a 178/A. § szerinti mentesség esetén a végrehajtó – szükség esetén a lakás vagy helyiség felnyitásával – az ingóság valószínű értéke erejéig a kötelezett egyéb vagyontárgyait lefoglalja.”

(6) A Vht. a 194. §-a a következő (4) bekezdéssel egészül ki:

„(4) Az elrendelt zárlat ellenére sem lehet lefoglalni a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javakat a védelem tartama alatt.”

(7) A Vht. 210/E. §-a a következő (4) bekezdéssel egészül ki:

„(4) Mentesek a végrehajtás alól a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javak a védelem tartama alatt.”

(8)A büntetőeljárásról szóló 1998. évi XIX. törvény (a továbbiakban: Be.) 152. §-a a következő (6) bekezdéssel egészül ki:

„(6) A lefoglalást akkor is el kell rendelni, ha az a kölcsönzött kulturális javak különleges védelméről szóló 2012… törvényben meghatározott különleges védelem alapján nem hajtható végre.”

(9) A Be. 160. §-a a következő (2a) bekezdéssel egészül ki:

„(2a) Az ügyész, illetőleg a nyomozó hatóság biztosítási intézkedést akkor is alkalmazhat, ha az a kölcsönzött kulturális javak különleges védelméről szóló 2012… törvényben meghatározott különleges védelem alapján nem hajtható végre.”

(10) Az adózás rendjéről szóló 2003. évi XCII. törvény (a továbbiakban: Art.) 103. § (4) bekezdése a következő mondattal egészül ki:

„Nem foglalhatóak le a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javak a védelem tartama alatt.”

(11) Az Art. 149. § (4) bekezdése a következő mondattal egészül ki:

„Nem foganatosítható a biztosítási intézkedést elrendelő végzés a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javak tekintetében a védelem tartama alatt.”

(12) A Ket. 29/A. §-a a következő (4) bekezdéssel egészül ki:

„Nem foganatosítható az ideiglenes biztosítási intézkedés a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javak tekintetében a védelem tartama alatt.”

(13) A Ket. 143. § (2) bekezdése a következő mondattal egészül ki:

„Nem foganatosítható a biztosítási intézkedés a kölcsönzött kulturális javak különleges védelméről szóló 2012…törvényben meghatározott tanúsítványban felsorolt kulturális javak tekintetében a védelem tartama alatt.”

(14) A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabstv.) 18. §-a következő (6) bekezdéssel egészül ki:

„(6) Nincs helye az elkobzás foganatosításának a kölcsönzött kulturális javak különleges védelméről szóló 2012…törvény szerinti védelem esetén a védelem tartama alatt.”

(15) A Szabstv. 75. §-a a következő (2a) bekezdéssel egészül ki:

„(2a) Nem lehet lefoglalni a kölcsönzött kulturális javak különleges védelméről szóló 2012…..törvényben meghatározott tanúsítványban felsorolt kulturális javakat a védelem tartama alatt.”

*1. melléklet a 201….évi …….törvényhez*

………………………..

(a hatóság megnevezése) Címer

Iktatószám:

T A N Ú S Í T V Á N Y

A kölcsönözött kulturális javak különleges védelméről szóló 201..évi törvény rendelkezései alapján

t a n ú s í t o m,

hogy a

(*kiállító/k neve, címe, létezését igazoló okirat száma)*

és .

(*rendelkezésre jogosult/ak neve, címe*)

között

…………….(*dátum meghatározása*) létrejött kölcsönzési szerződés alapján,

a…………(*az időszaki kiállítás helyszínének és időpontjának megnevezése*) megrendezendő időszaki kiállítással összefüggésben a felsorolt kulturális javak az ott megjelölt időtartamban

v é d e l e m b e n

részesülnek:

1. ) (a kulturális javak felsorolása: alkotó és a mű megnevezése, keletkezési időpont, méret, esetleges azonosítási szám)…..hónapig

2.)

….

A kölcsönzött kulturális javak különleges védelme alapján a védelem időtartama alatt tilos a kölcsönzött kulturális javakra vagy azok bármelyikére, bírósági, hatósági vagy más hivatalos eljárás során elrendelt olyan intézkedés vagy kényszerintézkedés foganatosítása, amely a kölcsönzött kulturális javakkal kapcsolatos rendelkezési vagy birtoklási jogot korlátozza vagy elvonja.

(*Dátum*)

(*aláírás*)

*2. melléklet a 201….évi …….törvényhez*

………………………..

(*a hatóság megnevezése*) Címer

Iktatószám:

T A N Ú S Í T V Á N Y

A kölcsönözött kulturális javak különleges védelméről szóló 201..évi törvény 4. § (3) bekezdése alapján

t a n ú s í t o m,

hogy a

(*kiállító/k neve, címe, létezését igazoló okirat száma)*

és .

(*rendelkezésre jogosult/ak neve, címe*)

között

…………….(*dátum meghatározása*) létrejött kölcsönzési szerződés alapján,

a…………(*az időszaki kiállítás helyszínének és időpontjának megnevezése*) megrendezendő időszaki kiállítással összefüggésben kiadott ……………számú tanúsítvány szerint védelem alatt álló, alább felsorolt kulturális javak

**védelme meghosszabbodik.**

1. ) (a kulturális javak felsorolása: alkotó és a mű megnevezése, keletkezési időpont, méret, esetleges azonosítási szám)…..(év hó nap) ig

2.)

….

A kölcsönzött kulturális javak különleges védelme alapján a védelem időtartama alatt tilos a kölcsönzött kulturális javakra vagy azok bármelyikére, bírósági, hatósági vagy más hivatalos eljárás során elrendelt olyan intézkedés vagy kényszerintézkedés foganatosítása, amely a kölcsönzött kulturális javakkal kapcsolatos rendelkezési vagy birtoklási jogot korlátozza vagy elvonja.

(*Dátum*)

(*aláírás*)

**ÁLTALÁNOS INDOKOLÁS**

A híres alkotókat és nagyszerű alkotásokat bemutató időszaki kiállítások ma már nemcsak a világ közgyűjteményeinek és a közgyűjteményi szakmának az életében játszanak meghatározó szerepet, hanem a nagyközönség számára is kiemelkedő a jelentőségük. Kapcsolatot teremtenek civilizációk, kultúrák, hagyományok és társadalmak között.

Az időszaki kiállítások óriási sikere Magyarországon is jellemzővé vált, s e folyamat további bátorítása nem kétséges módon alapvető társadalmi érdek. A hatályos jogszabályi környezet ugyan nem akadályozza ezen időszakos rendezvények létrejöttét, sőt a kiállítási garancia jogintézményének bevezetésével igen jelentős lépést tett hazánk, de világszerte egyre fontosabbá válik a kölcsönbe adók részéről egy sajátságos immunitási szabály létrehozása. Ez a szabály azt célozza, hogy a kulturális célból, tehát az időszaki kiállításokra kölcsönzött kulturális javak – meghatározott feltételek mellett – védve legyenek a kölcsönbe vevő állam részéről történő esetleges rendelkezési vagy birtoklási jogot érintő kényszerítő intézkedések foganatosításával szemben.

Az utóbbi időben kialakított több európai példa (Franciaország, Svájc, Németország, Egyesült Királyság) mutatja azt, hogy a korábban írt alapvető társadalmi és kulturális érdek összeegyeztethető a jogállamiságból fakadó alkotmányos követelményekkel. A Javaslat az európai példák és a magyar hatályos jogszabályi környezet figyelembe vételével határozza meg az időszaki kiállításokra bemutatás céljából hazánk területére került kulturális javak védelmének alapvető anyagi és eljárási szabályait. E vonatkozásban hangsúlyozandó az is, hogy a védelem a Javaslatban megfogalmazottak szerint csak és kizárólag azt a legszükségesebb foganatosítási kört öleli fel, amely az egyes bírósági, hatósági és más hivatalos eljárásban rögzített célokat nem veszélyezteti a jogbiztonság rovására. A cél ugyanis nem a kulturális javak tulajdonosainak az Alaptörvény alapján nem igazolható megkülönböztetése, hanem a kulturális javak és értékek lehetőség szerint minél teljesebb mértékű hozzáférhetővé tétele.

**RÉSZLETES INDOKOLÁS**

*Az 1. §-hoz*

A Javaslat – a törvény hatályára vonatkozó rendelkezés eredményeként – a kiállító és a rendelkezésre jogosult között létrejött kölcsönzési szerződés alapján a külföldről a Magyarország területére időszaki kiállításon történő bemutatás céljából érkezett kulturális javakra vonatkozó speciális védelemre és az ezzel kapcsolatos eljárásrendre vonatkozó előírásokat szabályozza.

*A 2. §-hoz*

A Javaslat az értelmező rendelkezésekben definiál több, a törvény megfelelő alkalmazásához szükséges alapvető fogalmat.

*A 3-4. §-okhoz*

A Javaslat 3-4. §-ai a védelem jogi mibenlétét és legfontosabb anyagi jogi jellemzőit határozzák meg. E szerint a védelem mentességet jelent minden bírósági, hatósági vagy más hivatalos (pl. végrehajtási) eljárás során, ahol olyan intézkedés foganatosítására (lefoglalás, zár alá vétel, zárlat, vagyonelkobzás, elkobzás) kerülhet sor, ami bármely módon a kulturális javakkal rendelkezésre jogosult rendelkezési vagy birtoklási jogát korlátozná vagy elvonná. Az intézkedések körét felsorolásszerűen a Javaslat nem határozza meg, mert generális jelleggel – akár egy jövőben megalkotandó szabályra, jogintézményre vagy intézkedésre is tekintettel – állapítja meg e speciális védelmet. Fontos azonban kiemelni, hogy a Javaslat nem a bírósági, hatósági vagy más hivatalos eljárásban elrendelt döntéseknek vagy határozatoknak jelenti az akadályát, hanem kizárólag a rendelkezési vagy birtoklási jogot érintő intézkedések foganatosításának.

A Javaslat szerint a védelem azokra a kölcsönzött kulturális javakra terjed ki, amelyek a nem magyar joghatóság alá tartozó rendelkezésre jogosult döntése alapján – bemutatás céljából – Magyarországon megrendezendő, a Javaslatban definiált kiállító által szervezett időszaki kiállításra érkeztek.

A védelem a Javaslat szerint az erre vonatkozó tanúsítvány kiállításával, az ott rögzített időtartamra jön létre, s ennek meghatározása alapvetően az érintett felek kölcsönszerződésben megnyilvánuló akaratán múlik. Nem cél ugyanakkor, hogy ez az időtartam túlságosan és akár kiszámíthatatlanul elhúzódjon, s ezért került rögzítésre a Javaslatban, hogy a védelem maximális mértéke nem haladhatja meg – a védelem meghosszabbodását is beleértve – a 16 hónapot. A gyakorlati tapasztalatok szerint ugyanis ennyi idő bőségesen elegendő egy hosszabb időszaki kiállítás kapcsán – az esetleges sérülésből adódó károk helyreállítását is tekintetbe véve – a védelem jogintézménye által elérni kívánt cél megvalósításához.

Kivételes rendelkezés a tervezetben a védelem meghosszabbítása, amelyhez több speciális eljárási rendelkezés is kapcsolódik a tanúsítvány kiadására vonatkozó kérelemmel és a tanúsítvány tartalmával összefüggésben. A védelem meghosszabbítása kizárólag abban az esetben merülhet fel, ha az időszaki kiállítással összefüggésben a már fennálló védelem alatt éri sérülés az adott kulturális javakat.

*Az 5. §-hoz*

A Javaslat – egyfajta anyagi jogi rendelkezésként – meghatározza azokat a körülményeket, amelyek esetén kizárt a védelem alkalmazhatósága. A védelem kizártsága alapvetően a kölcsönzött kulturális javak kapcsán felmerült jogellenes magatartással összefüggésben merülhet fel.

Kivételes szabályként értelemszerűen nem vonatkozik a védelem a kölcsönzött kulturális javakra az egyébként fennálló védelem ideje alatt elkövetett jogellenes cselekmények esetén tett intézkedések kapcsán

*A 6-8. §-okhoz*

A Javaslat meghatározza a védelemmel kapcsolatos eljárási szabályokat is. A védelem a tanúsítvány kiállításával keletkezik, melyet a kulturális örökségvédelmi hatóság ad ki a kiállító erre vonatkozó kérelme alapján. A kérelemhez mellékelni kell olyan alapvető adatokat, dokumentumokat és nyilatkozatokat, amelyek a döntéshozó számára megfelelő módon igazolják a védelem szempontjából különösen fontos szakmai (pl. a kiállítás koncepciójának leírása) és jogi (pl. rendelkezésre jogosult nyilatkozata) vonatkozásokat.

A Javaslat azt a kérdést is tisztázza, hogy a tanúsítványnak milyen tartalommal kell bírnia. Ez a védelem gyakorlati alkalmazását könnyíti meg.

A tanúsítvány kiadására vonatkozó eljárásra értelemszerűen a Ket. rendelkezései az irányadóak, a Javaslat – különösen a nyilvánosság megfelelő tájékoztatása érdekében – a Ket-hez képest speciális előírásokat is előír az eljárás megindítása, a tanúsítvány közlése és közzététele kapcsán.

*A 9-10. §-hoz*

A Javaslat meghatározza hatálybalépésének időpontját és ezzel összefüggésben azt, hogy mely kérelmekre kell a Javaslat rendelkezéseit alkalmazni.

A Javaslat 10. §-a pedig a 3. §-sal összhangban módosítja azokat a jogszabályi rendelkezéseket (Vht., Be., Btk., Art., Ket., Szabstv. stb.), amelyek a védelem jogintézményének megteremtése miatt közvetlenül érintettek. Ettől függetlenül azonban a védelem intézménye generális jellegű, kiterjed bármilyen más, a rendelkezési vagy birtoklási jogot korlátozó vagy kizáró intézkedés foganatosítására is.